KIRJALLINEN KYSYMYS E-3089/01 esittäjä(t): Erik Meijer (GUE/NGL) komissiolle. Hiv/aidsin ja trooppisten tautien vastaisen taistelun saattaminen samalle tasolle pernaruton vastaisen taistelun kanssa tuomalla lääkkeet kaikkien ulottuville.



Virallinen lehti nro 205 E , 29/08/2002 s. 0023 - 0024



KIRJALLINEN KYSYMYS E-3089/01 esittäjä(t): Erik Meijer (GUE/NGL) komissiolle (13. marraskuuta 2001) Aihe: Hiv/aidsin ja trooppisten tautien vastaisen taistelun saattaminen samalle tasolle pernaruton vastaisen taistelun kanssa tuomalla lääkkeet kaikkien ulottuville 1. Onko komissio tietoinen alankomaalaisessa Trouw-päivälehdessä 20. lokakuuta 2001 otsikon Pernarutto pakottaa Yhdysvallat rikkomaan patentin alla ilmestyneestä uutisesta, jossa kerrotaan, että sekä Yhdysvalloissa että Kanadassa on esitetty näkemyksiä, joiden mukaan Bayer-yhtiön patenttioikeutta ciproflaxin-nimiseen pernaruttolääkkeeseen olisi rikottava? 2. Voiko komissio vahvistaa, että kysymyksessä 1 tarkoitetun politiikan muutoksen tavoitteena on sallia tosiasiallisesti se, että esimerkiksi Ranbaxy-yhtiö Intiassa tai eräs kanadalainen yritys valmistaa ciproflaxinin veroista lääkettä, ja että Kanadan hallitus on tällä välin jo tilannut kanadalaiselta valmistajalta 900 000 tabletin erän kyseisen lääkkeen halvempaa versiota? 3. Onko komissio kanssani yhtä mieltä siitä, että on pidettävä myönteisenä kehityksenä sitä, että Yhdysvaltojen ja Kanadan väestön terveysnäkökohtia pidetään painavampina kuin lääketeollisuuden taloudellisia etuja ja että tämä mahdollistaa nyt lääketeollisuuden tekijänoikeudet suojaavan Trips-sopimuksen sivuuttamisen, kun on kyse kansallisesta hätätilasta, kuten Yhdysvaltojen ja Kanadan hallitukset ovat todenneet? 4. Yhtyykö komissio myös näkemykseeni, jonka mukaan tämä oikeutettu patentin rikkominen voitaisiin nähdä kyynisessä valossa, jossa samalla ei olla kyllin laajasydämisiä sallimaan kehitysmaille se, että ne saavat niissä pysyvästi vallitsevien hätätilojen, jotka aiheutuvat sekä Hiv/aids-epidemiasta että perinteisten hengenvaarallisten trooppisten tautien laajasta leviämisestä, perusteella oikeuden jättää noudattamatta Trips-sopimukseen sisältyvää patenttilainsäädäntöä voidakseen hankkia mahdollisimman nopeasti edullisia lääkkeitä kansalaisilleen? 5. Onko komissio valmis, Euroopan parlamentin 4. lokakuuta 2001 hyväksymän köyhyyden vähentämistä koskevan Khanbhain mietinnön mukaisesti, tulevassa WTO:n neljännessä ministerikonferenssissa Qatarissa läsnä olevien edustajiensa kautta tukemaan painokkaasti kehitysmaiden kansalaisten oikeutta hyvään terveyteen ja terveydenhuoltoon ja lääkkeiden saatavuuteen? Pascal Lamyn komission puolesta antama vastaus (7. tammikuuta 2002) Komissio on tietoinen Yhdysvaltojen ja Kanadan sekä Ciproflaxin-nimisen lääkkeen patenttioikeuden haltijan Bayerin välillä käydystä keskustelusta koskien kyseisen lääkkeen myyntiä. Komission tietojen mukaan asia on molemmissa kyseisissä tapauksissa ratkaistu patentinhaltijan ja asianomaisten ostajien välillä patentinhaltijan oikeutta rikkomatta, mutta komissio ei ole tietoinen intialaisilta tai muunmaalaisilta rinnakkaistuottajilta ostetuista kyseistä lääkevalmistetta vastaavista lääkkeistä. Komission tietojen mukaan pernaruttotapauksen yhteydessä teollis- ja tekijänoikeuksia ei ole rikottu eikä Yhdysvallat tai Kanada ole turvautunut pakkolisensseihin. Komissio korostaa, että teollis- ja tekijänoikeuksien kauppaan liittyvistä näkökohdista tehdyssä Trips-sopimuksessa määrätään mahdollisuudesta myöntää pakkolisenssejä. Kuten Maailman kauppajärjestön (WTO) Dohassa järjestetyssä neljännessä ministerikokouksessa annetussa Trips-sopimusta ja kansanterveyttä koskevassa julistuksessa vahvistettiin, jokaisella WTO:n jäsenellä on oikeus myöntää pakkolisenssejä ja vapaus päättää, millä perustein tällaisia lisenssejä myönnetään. Samoin jokaisella WTO:n jäsenellä on oikeus määritellä, mitä pidetään kansallisena hätätilanteena tai muina äärimmäisen nopeita toimia edellyttävinä olosuhteina. Viimeksi mainittu seikka on tärkeä, sillä WTO:n jäsenet voivat myöntää pakkolisenssejä nopeutettua menettelyä käyttäen kansallisessa hätätilanteessa tai äärimmäisen nopeita toimia edellyttävissä olosuhteissa. Yllä mainittu Trips-sopimusta ja kansanterveyttä koskeva julistus, joka on yhteisön ennen kyseistä konferenssia omaksuman kannan mukainen, on merkittävä edistysaskel lääkevalmisteiden saatavuudesta käytävässä keskustelussa. Se selkeyttää Trips-sopimuksen ja WTO:n jäsenten kansanterveyttä koskevien toimenpiteiden käyttöönottoon liittyvien oikeuksien välistä suhdetta, minkä lisäksi se heijastelee useissa Trips-sopimuksen asiaan kuuluvissa määräyksissä esiintyvän jouston käsitteen määrittelyssä saavutettua yksimielisyyttä.